Heath Andrew Ledger (4 April 1979, Perth, Australië – 22 Januarie 2008, New York Stad, VSA) was 'n Oscar-benoemde Australies gebore akteur. Nadat hy in die negentigerjare in 'n paar televisiereekse gespeel het, het hy vir hom 'n naam in Hollywood gemaak. Hy het in 'n paar suksesvolle rolprente verskyn, onder meer 10 Things I Hate About You, The Patriot, Monster's Ball, A Knight's Tale en Brokeback Mountain. Hy het ook kort voor sy dood die rol van "The Joker" vertolk in die komende rolprent The Dark Knight.
Sy eerste akteursrol is in die goedkoop film Blackrock, waarin hy ’n klein rolletjie speel. Daarna verskyn hy ook in 'n paar Australiese sepies, onder meer Home and Away. Hy trek na Amerika, waar hy ’n paar onsuksesvolle oudisies aflê voordat hy die hoofrol kry in Two Hands en ’n rol in die tienerprent 10 Things I Hate About You.
Ledger was verloof aan die aktrise Michelle Williams, wat hy ontmoet het op die stel van Brokeback Mountain, waarin sy die rol van sy vrou vertolk. Hulle het ’n dogter, Matilda Rose, wat op 28 Oktober 2005 in Brooklyn, New York, gebore is. Williams en Ledger is in Augustus 2007 uitmekaar.
Heath Ledger is in Janurie 2008 op 28-jarige leeftyd dood in sy woonstel in die buurt SoHo, New York, aangetref met voorskrifmedisyne in sy badkamer. Volgens die polisie word sy dood tans as ’n ongeluk beskou.